Vierjarige brand erg met kookwaterNienke Pelser (4) Nienke Pelser, ŉ vierjarige dogtertjie, lê sedert 8 Februarie in ŉ staatshospitaal in Bethlehem nadat sy erg deur kookwater gebrand het. Annerie du Plooy, direkteur van die Hero Burn Foundation, sê Nienke het tweedegraadse brandwonde opgedoen toe ŉ ketel met kookwater oor haar uitgeval het. Sy het glo oor ŉ toonbank gestrek om by iets uit te kom toe die ketel omgeval het. “Sy is tans in die Dihlabeng-staatshospitaal. Die hospitaal het egter nie die regte wondsorgprodukte tot hul beskikking nie. Sy skree al sedert Vrydag van die pyn en hulle gee haar net Panado,” het Du Plooy aan Maroela Media gesê. “Ek het reeds met verskeie dokters in Bloemfontein gepraat. Hulle sê dit help nie ons skuif haar Pelonomi-hospitaal toe nie want hulle het presies dieselfde probleem indien nie erger nie. Hero Burn gaan nou die regte wondsorgprodukte aankoop sodat Nienke se wonde vogtig kan bly wat gaan help vir die pyn. Ons gaan ook probeer om ‘n bekwame wondsorgsuster te kry wat die wonde daar kan gaan behandel,” het Du Plooy gesê. Sy sê egter wondsorgprodukte is baie duur. Hero Burn is ŉ nie-winsgewende organisasie wat omsien na brandslagoffers in nood en is afhanklik van donasies om hierdie produkte aan te koop. “Elke R10 gaan help om omstandighede vir die engeltjie makliker te maak,” het Du Plooy gesê. Vir meer inligting oor die organisasie asook hul bankbesonderhde besoek hul Facebook-blad.